Diari Oficial de la Generalitat Valenciana


Sumari del DOGV 3745, del 09-05-2000 (2000/3530)

ORDRE conjunta de 12 d'abril de 2000, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d'educació ambiental, i ajudes i subvencions per a la seua realització, dirigit a centres docents dels nivells no universitaris, públics i privats concertats, de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3745

Data del DOGV
:   09-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3530


Data del document
:   12-04-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * política de medi ambient
    * educació cívica
    * ajuda pública
    * suport econòmic
    * centre d'ensenyament

ORDRE conjunta de 12 d'abril de 2000, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d'educació ambiental, i ajudes i subvencions per a la seua realització, dirigit a centres docents dels nivells no universitaris, públics i privats concertats, de la Comunitat Valenciana. [2000/F3530]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix com a principis que regulen l'activitat educativa, entre altres, la relació amb l'entorn social, econòmic i cultural, així com la formació en el respecte i la defensa del medi ambient.
  
L'educació ambiental està unida a l'educació per al desenrotllament sostenible, entés este des de la publicació el 1987 de El nostre futur comú, document elaborat per la Comissió Mundial per al Desenrotllament i el Medi Ambient, com «el desenrotllament que satisfà les necessitats de la generació present sense comprometre la capacitat de les generacions futures per a satisfer les seues pròpies necessitats».
  
La Cimera de la Terra (Rio de Janeiro, 1992) i la seua Agenda 21, dóna un protagonisme especial als xiquets i els joves en relació amb el desenrotllament sostenible, i insistix que la col·laboració de l'educació cap al desenrotllament sostenible és un dels pilars bàsics d'este nou programa: «Tant l'educació acadèmica com la no acadèmica són indispensables per a modificar les actituds de les persones, de manera que estes tinguen la capacitat d'avaluar els problemes del desenrotllament sostenible i abordar-los. L'educació és igualment fonamental per a adquirir consciència, valors i actituds, tècniques i comportaments ecològics i ètics en consonància amb el desenrotllament sostenible i que afavorisquen la participació pública efectiva en el procés d'adopció de decisions».
  
El Llibre blanc de l'educació ambiental a Espanya (1999) concep l'educació ambiental com una educació per a l'acció, que «actua ampliant els nostres coneixements i consciència sobre els impactes de l'activitat humana sobre el medi, però amb l'objectiu últim de millorar les nostres capacitats per a contribuir a la solució dels problemes».
  
El mateix Llibre blanc proposa com a objectiu marc garantir la presència real en el sistema educatiu d'un model d'educació ambiental integrat, global, permanent i emmarcat en l'educació en valors.
  
La nova ordenació del sistema educatiu considera l'educació ambiental com un tema transversal, perquè no correspon de manera exclusiva a una única àrea del currículum, però està present de forma global en els objectius i continguts de totes elles.
  
Atés el seu caràcter transversal, l'educació ambiental és responsabilitat del professorat i, per extensió, de tota la comunitat educativa. El centre docent com a institució, en virtut de la seua autonomia pedagògica i organitzativa, s'ha d'ocupar de l'educació ambiental de tot el seu alumnat.
  
En conseqüència, l'educació ambiental ha de formar part d'un projecte global d'un centre sostenible, que permeta la participació de tota la comunitat educativa, que incloga propostes de millora i que intente realitzar-les, ja que si la nostra forma de viure encara no és sostenible, l'escola, obrint-se a la innovació, pot servir també per a transformar el seu entorn i ajudar a construir una societat sustentable.
  
La Conselleria de Cultura, Educació i Ciència i la Conselleria de Medi Ambient de la Generalitat Valenciana, conscients de la importància de l'educació ambiental, brinden als centres docents, a l'alumnat i al professorat, la possibilitat de descobrir i valorar el patrimoni natural, social i cultural de les terres valencianes, dins del context històric, social i lingüístic propi, així com els recursos i l'assessorament institucional dels centres d'educació ambiental (CEA), dels centres d'informació (CI) dels espais protegits, dels centres de formació, innovació i recursos educatius (CEFIRE) i de la Inspecció d'Educació.
  
Per això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENEM
  
Primer. Convocatòria
  
Convocar un concurs públic de projectes d'educació ambiental i ajudes i subvencions per a la seua realització, així com aprovar les bases per les quals es regirà la convocatòria, que figuren en l'annex I.
  
Segon. Finançament
  
Les ajudes i subvencions concedides tindran la finalitat de sufragar parcialment les despeses de funcionament que genere al centre docent la realització dels projectes d'educació ambiental. En tot cas, la quantitat concedida no podrà excedir el total de les despeses generades al centre per la realització dels projectes.
  
Les ajudes i subvencions seran sufragades a càrrec dels capítols i línies del pressupost de la Conselleria de Cultura, Educació i Ciència de la Generalitat Valenciana per a l'exercici de 2000, pels següents imports màxims:
  
1. Per a la realització de les activitats dels projectes d'educació ambiental, als centres docents públics se'ls lliurarà una quantitat a càrrec del capítol II del programa 421.30, per un import global màxim de 26.760.238 de pessetes. (150.253,026 euros).
  
2. Per a la realització de les activitats dels projectes d'educació ambiental, els centres docents privats concertats podran sol·licitar una subvenció a càrrec del capítol IV del programa 421.30 de la línia 415, per un import global màxim de 7.000.000 de pessetes (42.070'847 euros).
  
Disposicions finals
  
Primera
  
La Conselleria de Cultura, Educació i Ciència i la Conselleria de Medi Ambient es reserven el dret de difondre i publicar els treballs dels projectes que resulten seleccionats durant el temps màxim d'un any.
  
Segona
  
Serà d'aplicació el Text Refós de la Llei d'Hisenda Pública de la Generalitat Valenciana, articles 40 al 48 (secció tercera del capítol únic del títol II), en el cas dels centres docent privats concertats. Per als centres públics serà d'aplicació la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, article 11, així com l'Ordre de 18 de maig de 1995, de la Conselleria de Cultura, Educació i Ciència, per la qual es regula la gestió econòmica dels centres docents públics.
  
Tercera
  
Es delega en la Direcció General d'Ordenació i Innovació Educativa i Política Lingüística i en la Direcció General d'Educació i Qualitat Ambiental la facultat de resoldre la concessió de les ajudes i subvencions que regula la present ordre, i se les autoritza a adoptar les mesures que calguen per al seu compliment i desenrotllament, i a resoldre totes les incidències que es plantegen en la seua interpretació i execució.
  
Quarta
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència en el termini d'un mes a comptar des de l'endemà de la seua publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 12 d'abril de 2000
  
El conseller de Cultura, Educació i Ciència,
  
MANUEL TARANCÓN I FANDOS
  
El conseller de Medi Ambient,
  
FERNANDO MODREGO CABALLERO
  
Annex I
  
Bases de la convocatòria de projectes d'educació ambiental
  
Primera. Objectiu
  
Promoure que els centres docents realitzen projectes d'educació ambiental, que introduïsquen innovacions i experimentacions didàctiques, i que contribuïsquen al desenrotllament sostenible; així com facilitar les ajudes i subvencions necessàries per a la formació del professorat i l'ús d'equipaments i recursos, que permeten desenrotllar els citats projectes.
  
Segona. Projectes i modalitats de participació
  
1. Els projectes tractaran l'educació ambiental com un dels elements que han de formar part d'un projecte global de centre, que quede reflectit en el projecte educatiu, en els projectes curriculars i en les programacions didàctiques, així com en la seua organització i el seu funcionament.
  
2. Els centres docents podran acollir-se a les següents modalitats de participació:
  
2.1. Modalitat A
  
Participació en els projectes que oferixen els centres d'educació ambiental de la Conselleria de Cultura, Educació i Ciència i els centres d'informació dels espais naturals protegits de la Conselleria de Medi Ambient, que figuren en l'annex II, i que tenen com a títol genèric «L'educació ambiental en centres docents sostenibles».
  
El nombre d'hores que se certificarà al professorat participant en estes activitats podrà oscil·lar entre un màxim de 90 hores i un mínim de 30 hores, tenint en compte els apartats següents:
  
- Reflexió teòrica del professorat (en sessions a partir de les 17.00 hores).
  
- Elaboració del projecte.
  
- Presentació i aprovació del projecte en el CEA o CI.
  
- Realització del projecte en l'equipament (una sessió com a mínim).
  
- Coordinació, seguiment i avaluació del projecte al centre docent.
  
- Elaboració d'una memòria.
  
2.2. Modalitat B
  
Realització de forma autònoma de projectes d'educació ambiental propis del centre docent. Estos projectes es desenrotllaran des d'una visió ambiental i no només ecològica. Presentaran alternatives per a un futur sostenible a partir d'una avaluació de les pràctiques del centre, a través de l'ecoauditoria. Així mateix, els projectes podran, o no, implicar els equipaments d'educació ambiental de la Comunitat Valenciana diferents dels arreplegats en la modalitat A.
  
Tercera. Destinataris i forma de participació
  
Podran participar en la convocatòria els centres docents públics i privats concertats de la Comunitat Valenciana, que impartixen els ensenyaments següents:
  
- Educació Infantil.
  
- Educació Primària.
  
- Educació Secundària Obligatòria, COU, FP i ensenyaments de règim especial.
  
- Educació Especial.
  
- Educació de les Persones Adultes.
  
Els projectes podran ser presentats pel claustre de professors, departaments, seminaris, equips de cicle o nivell, o professorat destinat en un o diversos centres docents.
  
Quarta. Sol·licituds i documentació
  
1. Sol·licituds
  
Els centres docents públics i privats concertats podran participar en la convocatòria, omplint els models de sol·licitud que s'indiquen a continuació:
  
a) Per a projectes de la modalitat A, s'omplirà i tramitarà la sol·licitud que figura en l'annex III.
  
b) Per a projectes de la modalitat B, s'omplirà i tramitarà la sol·licitud que figura en l'annex IV.
  
2. Documentació complementària
  
a) En totes les modalitats s'adjuntarà a la sol·licitud un projecte de participació (modalitat A) o un projecte propi (modalitat B), que especificarà, com a mínim:
  
- Títol.
  
- Professorat implicat.
  
- La promoció dels valors ambientals com a resposta als interrogants que sorgixen de l'entorn, tal com figuren en el projecte educatiu del centre.
  
- Les orientacions que figuren en el projecte curricular corresponent per a incorporar l'educació ambiental en les diferents àrees o matèries.
  
- L'organització dels continguts de les àrees o matèries curriculars, que figuren en les programacions docents corresponents, com a resultat de la incorporació de l'educació ambiental.
  
- Implicació d'altres temes transversals.
  
- Col·laboració dels diferents membres de la comunitat educativa i de diverses institucions.
  
- Pla de treball: activitats programades per a desenrotllar per l'alumnat, calendari previst i metodologia.
  
- Criteris previstos per a avaluar el projecte.
  
- Estratègies per a la difusió del projecte.
  
b) Certificat de l'aprovació del Consell Escolar del centre o centres en què es desenrotllarà el projecte, o de l'òrgan competent, segons el model que figura en l'annex V.
  
Quinta. Presentació i termini
  
1. Les sol·licituds, acompanyades de la documentació complementària, aniran dirigides al director o directora territorial de Cultura i Educació corresponent i es podran presentar en el registre de les direccions territorials de Cultura i Educació o per qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació és de 20 dies hàbils, comptats a partir de l'endemà de la publicació de la present ordre en el Diari oficial de la Generalitat Valenciana.
  
S'entendrà que les sol·licituds han tingut entrada en la data en què van ser entregades a les oficines mencionades en l'apartat anterior. Si el termini finalitza en un dissabte, que les dites oficines romanen tancades, s'entendrà prorrogat al primer dia hàbil següent.
  
Sexta. Ajudes i subvencions
  
1. Els centres públics podran presentar projectes de les dos modalitats. Per a desenrotllar els dits projectes, podran sol·licitar una sobredotació per despeses extraordinàries de funcionament. Per a això, remetran un pressupost per cada projecte presentat, detallat per conceptes, segons el model que figura en l'annex VI, en el termini indicat en la base quinta.
  
2. Els centres privats concertats podran presentar, així mateix, projectes de les dos modalitats. Per a desenrotllar els dits projectes podran sol·licitar subvencions. Per a això, remetran un pressupost per cada projecte presentat, detallat per conceptes, segons el model que figura en l'annex VI, en el termini indicat en la base quinta. A més, quan els beneficiaris de les subvencions tinguen assignada una dotació total superior a 300.000 pessetes hauran de presentar un certificat actualitzat d'estar al corrent de les obligacions tributàries i, en el seu cas, amb la Seguretat Social, expedida per l'Agència de l'Administració Tributària i de la Seguretat Social, així com un certificat de la Conselleria d'Economia i Hisenda i l'últim rebut de l'impost d'activitats econòmiques, segons el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
3. L'import màxim de cada ajuda o subvenció per a cada un dels projectes seleccionats serà de 150.000 pessetes (901,51 euros), per als projectes de la modalitat A; de 250.000 pessetes (1.502,53 euros), per als projectes de la modalitat B. La dita ajuda o subvenció es destinarà al finançament de les següents despeses derivades de l'execució del projecte: material fungible, bibliografia, desplaçaments, ús d'equipaments d'educació ambiental i reprografia.
  
Sèptima. Comissió de selecció
  
1. La selecció de projectes i la proposta de concessió d'ajudes i subvencions serà realitzada per una comissió, formada per:
  
- President: el director general d'Ordenació i Innovació Educativa i Política Lingüística o la persona en qui delegue.
  
- Vocals:
  
Els tres subdirectors territorials de Cultura i Educació o la persona designada a l'efecte pel director o directora territorial corresponent.
  
Tres assessors o assessores de CEFIRE, designats pel director general d'Ordenació i Innovació Educativa i Política Lingüística.
  
Un inspector o inspectora d'Educació designat pel director general d'Ordenació i Innovació Educativa i Política Lingüística.
  
El cap de la Secció d'Extensió Educativa de la Direcció General d'Ordenació i Innovació Educativa i Política Lingüística.
  
Un funcionari o funcionària, tècnics en educació ambiental, designat per la directora general d'Educació i Qualitat Ambiental.
  
- Secretari: un tècnic d'Extensió Educativa designat pel director general d'Ordenació i Innovació Educativa i Política Lingüística.
  
2. La comissió podrà dotar-se de l'assessorament d'aquells tècnics que considere oportú per a completar la valoració dels projectes.
  
3. El funcionament de la comissió s'ajustarà al que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Octava. Criteris de selecció
  
Els projectes presentats seran seleccionats, als efectes de realitzar la corresponent proposta d'assignació econòmica, aplicant els següents criteris:
  
1. Qualitat tècnica del projecte (fins a 10 punts):
  
- Presència i promoció dels valors ambientals en el projecte educatiu del centre, com a resposta als interrogants que sorgixen de l'entorn: fins a 2 punts.
  
- Presència en el projecte curricular corresponent d'orientacions per a la incorporació, a través de les distintes àrees o matèries, de l'educació ambiental: fins a 2 punts.
  
- Organització dels continguts de les àrees o matèries curriculars, en les programacions corresponents, tenint en compte l'educació ambiental: fins a 2 punts.
  
- Qualitat de l'ecoauditoria presentada: fins a 1 punt.
  
- Percentatge del professorat implicat: fins a 1 punt.
  
- Implicació en el projecte presentat d'altres temes transversals: fins a 1 punt.
  
- Col·laboració dels diferents membres de la comunitat educativa i de diverses institucions: fins a 1 punt.
  
2. Temes inclosos en campanyes o programes institucionals d'educació ambiental: 1 punt.
  
3. Centres docents que estan desenrotllant un projecte de compensació educativa, segons les resolucions de 26 d'octubre de 1999 (DOGV de 17.11.1999) i de 9 de desembre de 1999 (DOGV de 17.12.1999), respectivament, així com els col·legis rurals agrupats (CRA), sempre que obtinguen un mínim de 5 punts en l'apartat 1 (qualitat tècnica del projecte): 2 punts.
  
4. Perquè un projecte puga ser seleccionat i rebre ajuda o subvenció, haurà d'obtindre un mínim de 5 punts en l'apartat 1 (qualitat tècnica del projecte).
  
5. Els projectes que podran ser seleccionats del total dels presentats per cada centre en les dos modalitats dependrà de les unitats que tinga: un màxim de tres projectes per a centres de 21 unitats o més; dos projectes per a centres entre 20 i nou unitats; i un projecte per a aquells centres de huit unitats o menys. No obstant això, una vegada realitzada l'adjudicació de les ajudes i subvencions, aplicant el criteri anterior, si hi haguera disponibilitat pressupostària s'atendrien els altres projectes presentats, segons la puntuació obtinguda.
  
Novena. Publicació de la resolució
  
1. Resolució provisional
  
a) La Comissió de Selecció, en funció de la puntuació obtinguda, elaborarà la relació provisional de projectes seleccionats, fent constar les assignacions econòmiques adjudicades, que es farà pública als taulers d'anuncis de la Conselleria de Cultura, Educació i Ciència i de la Conselleria de Medi Ambient, i de les seues respectives direccions territorials.
  
b) Hi haurà un termini de huit dies hàbils per a efectuar reclamacions davant la Comissió de Selecció, que les resoldrà i elevarà la proposta definitiva a la Direcció General d'Ordenació i Innovació Educativa i Política Lingüística i a la Direcció General d'Educació Ambiental.
  
2. Resolució definitiva
  
a) Vista la proposta de la Comissió de Selecció, la Direcció General d'Ordenació i Innovació Educativa i Política Lingüística i la Direcció General d'Educació i Qualitat Ambiental dictaran conjuntament la resolució definitiva de la convocatòria, que serà publicada en el Diari Oficial de la Generalitat Valenciana.
  
b) Si transcorren tres mesos des de l'endemà de la finalització del termini per a la presentació de les sol·licituds, sense que recaiga resolució expressa, s'entendran denegades.
  
Deu. Seguiment i avaluació dels projectes. Certificat
  
1. Els centres docents realitzaran una memòria per cada projecte seleccionat, seguint el model que figura en l'annex VII, que serà presentada al centre de formació, innovació i recursos educatius (CEFIRE) corresponent, abans del 10 de juliol de l'any 2001.
  
2. La memòria serà avaluada per l'assessor o l'assessora de CEFIRE responsable de cada projecte.
  
3. En els projectes de la modalitat A, el director o directora del CEFIRE corresponent, a proposta de l'assessor o assessora que haja avaluat el projecte, certificarà les hores de formació del professorat participant, especificades en la base segona d'esta ordre.
  
4. En els projectes de la modalitat B, el director o la directora del CEFIRE, a proposta de l'assessor o assessora que haja avaluat el projecte, expedirà un certificat de participació al professorat implicat.
  
Onze. Obligacions dels beneficiaris
  
L'acceptació de la realització dels projectes i la percepció de les ajudes i subvencions per part dels centres implica els compromisos següents:
  
1. Realització del projecte d'educació ambiental.
  
2. Presentació de la memòria del projecte, a què fa referència la base deu.
  
3. Assistència del professorat implicat en el projecte a les jornades de formació i de seguiment que siguen convocades.
  
4. Justificació econòmica de la quantitat ingressada als centres públics o de les subvencions rebudes pels centres privats concertats, segons s'indica en la base dotze.
  
5. Facilitar l'accés a la informació requerida en les actuacions de seguiment del projecte, que realitzen la Conselleria de Cultura, Educació i Ciència i la Conselleria de Medi Ambient.
  
Dotze. Percepció i justificació de les ajudes i subvencions
  
1. Els centres públics rebran la quantitat adjudicada, una vegada acceptada expressament la realització del projecte d'educació ambiental a través d'escrit de la direcció del centre a la Direcció General d'Ordenació i Innovació Educativa i Política Lingüística. El lliurament de la dita quantitat s'efectuarà per mitjà d'ordres de pagament en ferm, a proposta de la Conselleria de Cultura, Educació i Ciència i a càrrec del pressupost anual d'aquella, d'acord amb el que disposa la Llei 10/1999, de 30 de desembre, de Pressupostos de la Generalitat Valenciana per a l'exercici de 2000.
  
Atés el seu caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se clarament els ingressos i les despeses que es produïsquen per raó de la convocatòria. Així mateix, s'adjuntarà la justificació de l'import de la quantitat concedida a la justificació anual que han d'efectuar, segons disposa l'Ordre de 18 de maig de 1995, de la Conselleria de Cultura, Educació i Ciència (publicada en el DOGV núm. 2.526).
  
Els centres privats concertats percebran l'ajuda atorgada després de la justificació del compliment de la finalitat per a la qual es va concedir, tal com disposa l'article seté del Decret 179/1994, de 19 d'agost, del Govern Valencià, pel qual es desenrotlla l'article 61 del Text Refós de la Llei d'Hisenda Pública de la Generalitat Valenciana, respecte a la funció interventora en la seua modalitat de fiscalització limitada. Per a això, remetran els documents corresponents originals, o les seues fotocòpies compulsades, a la Direcció General d'Ordenació i Innovació Educativa i Política Lingüística.
  
Tota alteració de les condicions tingudes en compte per a la concessió de les subvencions i, en tot cas, l'obtenció concurrent de subvenció o ajuda atorgada per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions, en cap cas, podrà ser de tal quantia que, aïlladament o sumat amb les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos: incompliment de l'obligació de justificació; obtenció de la subvenció sense reunir les condicions requerides per a això; incompliment de la finalitat per a la qual la subvenció va ser concedida; incompliment de les condicions imposades als beneficiaris en la concessió de la subvenció. Igualment, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat.
  
Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què tals indicis es manifesten.
  
2. L'escrit d'acceptació i els documents justificatius a què fa referència el punt 1 d'esta base, es podran presentar en els registres de les direccions territorials de Cultura i Educació o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini de presentació dels dits documents serà de 20 dies hàbils comptats a partir de l'endemà de la publicació de la resolució definitiva en el Diari Oficial de la Generalitat Valenciana.
  
S'entendrà que els documents han tingut entrada en la data en què van ser entregats en les mencionades oficines. Si el termini finalitza un dissabte en què les dites oficines estigueu tancades, s'entendrà prorrogat al primer dia hàbil següent.
  
Annex II
  
Localització i característiques dels centres d'educació ambiental i dels centres d'informació dels espais naturals protegits en què s'oferix la participació en projectes de la modalitat A:
  
1. CEA Racó de l'Olla (El Saler-València): Estudi del parc natural. Els seus ecosistemes (Albufera, marjal, dunes, mallades i platja). Usos i problemàtiques ambientals.
  
2. CEA El Termet (Vila-real): Riu Millars (aprofitament d'aigües, curs baix). Ecosistema urbà. Estudi de la Serra d'Espadà.
  
3. CEA Aula de la Mar (Benicàssim): L'equilibri ambiental al litoral. Explotació i utilització dels recursos marins. Les problemàtiques mediambientals de les zones costeres. Turisme i medi ambient.
  
4. CEA Benacantil (Alacant): Ecosistema urbà i bosc mediterrani. Illa de Tabarca.
  
5. CEA Almafrà (Benidorm): Ecosistema urbà. Turisme i medi ambient. L'aigua.
  
6. CEA La Casella-Murta (Alzira): El bosc mediterrani. L'equilibri ambiental. Coneixement del medi natural.
  
7. CEA Casa de la Natura (Gandia): Riu Serpis. Ecosistema urbà. Agricultura biològica. Problemàtiques mediambientals. Seminari europeu: «Aigua: molta i poca».
  
8. Gabinet didàctic del Jardí Botànic de València: Jardí Botànic.
  
9. CEA Hort de Trénor (Torrent): Proposta botànica. Impacte humà del barranc de Torrent. Zona humida del barranc de Cortixelles.
  
10. Centre d'Educació Ambiental de la Comunitat Valenciana (Sagunt). La Comunitat Valenciana: el resultat de la interacció entre les societats humanes i el medi ambient.
  
11. Centre d'Informació del Parc Natural de l'Albufera (Racó d'Olla de València): Estudi de la flora i fauna de les zones humides. Estudi de l'ecosistema d'un llac i l'etnologia.
  
12. Centre d'Informació del Parc Natural del Prat de Cabanes-Torreblanca, Centre d'Aqüicultura de Torre de la Sal (Cabanes): Estudi de la flora i fauna (ictiofauna i avifauna principalment). Ecosistema platja. Impactes humans (extracció de torba).
  
13. Centre d'Informació del Parc Natural del Fondó (Elx-Crevillent): Estudis de fauna i flora. Estudi integral de l'aigua (importància, consum, zones humides, etc.).
  
14. Centre d'Informació del Parc Natural del Carrascar de la Font Roja, cases de la propietat municipal al santuari (Alcoi): Estudi de la vegetació, fauna i etnologia (les caves o pous de neu).
  
15. Centre d'Informació del Parc Natural del Penyal d'Ifac, Aula del Penyal (Calp): Estudi de la vegetació a través d'un viver didàctic. Pràctiques de biologia marina.
  
16. Centre d'Informació del Parc Natural del Montgó, Casa de Torrecremada (Dénia). Casa de la Cultura (Xàbia): Estudi de vegetació autòctona i d'etnologia.
  
17. Centre d'Informació del Parc Natural de les Salines de Santa Pola, Casa Forestal de Guardamar del Segura (Guardamar del Segura): Estudi de l'avifauna i de l'activitat salinera.
  
18. Centre d'Informació del Parc Natural de les Llacunes de la Mata-Torrevella, Casa Forestal de la Mata (Torrevieja): Estudi de la flora i fauna i de l'activitat salinera.
  
19. Centre d'Informació del Parc Natural de la Marjal de Pego-Oliva: Estudi de la flora i fauna de les zones humides.
  
20. Centre d'Informació del Paratge Natural del Desert de les Palmes, La Bartola (Benicàssim): Estudis de la vegetació, fauna i geologia. Tècniques i pràctiques de repoblacions. Treballs en vivers forestals.
  
21. Centre d'Informació de la Reserva Natural de les Illes Columbrets, Planetari de Castelló (Castelló de la Plana): La fragilitat de les illes impossibilita la instal·lació d'un centre en elles. Permet un acostament al coneixement de les seues característiques generals (insularitat, especiació, etc.).
  
Annex VII
  
Projectes d'educació ambiental
  
Guió de la memòria
  
1. Dades del centre i títol del projecte
  
2. Context
  
2.1. Descripció del centre docent i del seu entorn.
  
2.2. Classe d'ecoauditoria utilitzada, si és procedent.
  
2.3. Participació i coordinació del projecte.
  
2.4. Recursos materials i didàctics utilitzats.
  
2.5. Col·laboració d'altres persones i institucions implicades.
  
3. Projecte
  
3.1. Descripció breu de les característiques.
  
3.2. Objectius aconseguits com a resposta als interrogants sorgits de l'entorn i la seua repercussió en el projecte educatiu de centre.
  
3.3. Orientacions que s'han introduït en el projecte curricular, a partir del projecte, per a incorporar l'educació ambiental en les diferents àrees o matèries.
  
3.4. Repercussió en l'organització i el funcionament del centre.
  
4. Realització del projecte:
  
4.1. Continguts treballats.
  
4.2. Temporalització
  
4.3. Metodologia utilitzada.
  
4.4. Activitats realitzades.
  
5. Conclusions
  
5.1. Valoració del treball realitzat.